CELEX: C2005/045/55
Language: da
Date: 2005-02-19 00:00:00
Title: Sag T-452/04: Sag anlagt den 8. november 2004 af Éditions Odile Jacob SAS mod Kommissionen for De Europæiske Fællesskaber

19.2.2005   
            
            
               DA
            
            
               Den Europæiske Unions Tidende
            
            
               C 45/24
            
         Sag anlagt den 8. november 2004 af Éditions Odile Jacob SAS mod Kommissionen for De Europæiske Fællesskaber
   (Sag T-452/04)
   (2005/C 45/55)
   Processprog: fransk
   Ved De Europæiske Fællesskabers Ret i Første Instans er der den 8. november 2004 anlagt sag mod Kommissionen for De Europæiske Fællesskaber af Éditions Odile Jacob SAS, Paris, ved avocats Wilko an Weert og Olivier Fréget.
   Sagsøgeren har nedlagt følgende påstande:
   
               —
            
            
               Den anfægtede beslutning annulleres, idet den bekræfter tilsidesættelserne af de betingelser og de forpligtelser, som Lagardère blev pålagt ved beslutning af 7. januar 2004.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Sagsøgeren har anfægtet Kommissionens beslutning af 30. juli 2004 om godkendelse af Wendel Investissement som køber af de interesser, som Lagardère afhændede i overensstemmelse med Kommissionens beslutning af 7. januar 2004 om en fusions forenelighed med fællesmarkedet og EØS-aftalen (1) (herefter »beslutningen om overensstemmelse«). Fusionen blev godkendt med forbehold af, at Lagardère afhændede visse interesser, nemlig Editis. Sagsøgeren afgav uden held et tilbud om at overtage Editis.
   Sagsøgeren har til støtte for søgsmålet for det første gjort gældende, at den anfægtede beslutning blev truffet på grundlag af en rapport fra en mandatar, der ikke var udfærdiget i overensstemmelse med de betingelser, der er fastsat i punkt 15 i bilag II til beslutningen om overensstemmelse. Ifølge sagsøgeren var den pågældende mandatar navnlig ikke uafhængig af Editis, hvilket var i strid med den forpligtelse, der påhvilede Lagardère i henhold til beslutningen om overensstemmelse.
   Sagsøgeren har for det andet gjort gældende, at Kommissionen tilsidesatte sin forpligtelse til at føre tilsyn med afhændelsen af Editis, idet den tillod, at der blev gennemført en procedure til udvælgelse af købere, der var diskriminerende og konkurrenceforvridende. Ifølge sagsøgeren skulle Kommissionen have krævet, at der blev gennemført en udbudsprocedure, der var gennemsigtig, objektiv og ikke forskelsbehandlede potentielle købere. Kommissionen burde desuden ikke godkende ordlyden af aftalen om fortrolighed mellem Lagardère og de potentielle købere, herunder sagsøgeren, hvorved disse hindredes i at indbringe søgsmål for domstolene. Sagsøgeren har ligeledes gjort gældende, at Kommissionen burde have skredet ind og korrigeret proceduren, da sagsøgeren henledte dens opmærksomhed på tilsidesættelserne af EF-traktatens konkurrenceregler. Kommissionen nægtede endelig sagsøgeren den minimumsbeskyttelse, hvortil denne som berørt tredjeperson anså sig for berettiget.
   Sagsøgeren har for det tredje påberåbt sig, at Kommissionen begik en åbenbar fejl ved vurderingen af overholdelsen af de betingelser, der i beslutningen om overensstemmelse er fastsat med hensyn til køberen. Ifølge sagsøgeren er køberen ikke et selskab, der er i stand til at genskabe en effektiv konkurrencesituation.
   Sagsøgeren har endeligt påberåbt sig en tilsidesættelse af begrundelsespligten.
   
      (1)  Sag COMP/M.2978 – Lagardère/Natexis/VUP (EUT L 125, s. 54).